
Aarhus
Zahvaljujući Erasmus akreditaciji, ravnateljica Knjižnica grada Zagreba, dr. sc. Sunčica Ostoić te kolegice Nika Matković Mikulčić i Vlatka Sambolec sudjelovale su u mobilnosti u danskom gradu Aarhusu, smještenom na poluotoku Jutlandu, sa svrhom praćenja rada središnje knjižnice Dokk1.
Kada se govori o suvremenim europskim knjižnicama, Dokk1 zasigurno je u top 3 ustanove koje bi knjižničaru pale na pamet. Specifičnost ove impresivne zgrade jest ta da središnja gradska knjižnica prostor dijeli s gradskom upravom i nacionalnom televizijom. Kroz dva dana djelatnice su poslušale predavanja danskih kolega, uglavnom vođa timova i određenih odjela, o načinu rada Dokka 1 i pripadajućih ogranaka, suradnji s partnerima, promotivnim aktivnostima, brojnim programima koji se organiziraju, timovima koji vode razne segmente poslovanja, kao i design thinkingu, metodologiji rješavanja poslovnih problema i uvođenja inovacija.
U vođenom obilasku zgrade, uz standardne sadržaje poput zbirki za razne uzraste, glazbenog odjela, izložbenog prostora i čitaonice, posjetile smo više laboratorija, tj. prostora kreativnog stvaranja, knjižnicu sjemenja, odjel za razvrstavanje vraćenih knjiga te spremišta smještena dva kata ispod prizemlja, odnosno „pod vodom“. Posebno nas se dojmilo što je knjižnica gotovo stalno ispunjena korisnicima raznih dobnih skupina, a u sve knjižnice u mreži možete ući i u vrijeme kada nema djelatnika uz korištenje svoje iskaznice. Imale smo priliku posjetiti i knjižnicu Gellerup, jedan od većih ogranaka u predgrađu Aarhusa, također smješten u višenamjensku zgradu koja je dio svojevrsnog kulturnog i sportskog kampusa. Predstavlja mjesto susreta u zajednici koju karakterizira veći broj stranih državljana, stoga su i njezine aktivnosti usmjerene na promicanje raznolikosti.
Ovo iskustvo bilo je vrijedno i zbog izgradnje te organizacije rada u novoj Gradskoj knjižnici u prostoru Paromlina, stoga smo posjet iskoristile kako bismo se povezale ne samo s kolegama iz Aarhusa, već i kolegicama iz Latvije koje su uz nas sudjelovale u programu, i prikupile što više informacija koje nam mogu pomoći u razdoblju pripreme za otvaranje Paromlina. Također, ovakav način učenja i razmjene iskustava dodatno nas je motivirao i povezao te smo zahvalne na prilici da ovim putem proširimo svoje horizonte.

